
    Predhovor


    Ošetrovateľstvo ako vedná disciplína je v Slovenskej republike často konfrontované s historickou skúsenosťou, pre ktorú je charakteristické, že výkon sestry ako profesionála v ošetrovateľstve bol viac-menej asistenčnou činnosťou lekárovi pri poskytovaní zdravotnej starostlivosti. Sestry poskytovali starostlivosť o pacientov zväčša na základe ordinácií lekárov, pričom ošetrovateľská starostlivosť sa zameriavala na uspokojenie základných biologických potrieb pacientov, t. j. podľa biomedicínskeho modelu.


    Celospoločenskými zmenami, ktorými Slovenská republika prešla od roku 1989, však dochádza k zmene pohľadu na ošetrovateľstvo, hlavne s dôrazom na ošetrovateľstvo ako vednú disciplínu, s priestorom pre autonómny výkon ošetrovateľskej praxe. Tieto skutočnosti podnietili vypracovanie prvej Koncepcie ošetrovateľstva v Slovenskej republike, ktorá už jednoznačne charakterizovala ošetrovateľstvo ako vedeckú disciplínu, približuje jeho paradigmy, a určila rozsahy uplatnenia ošetrovateľstva pri zabezpečovaní zdravotnej starostlivosti. Ošetrovateľská starostlivosť poskytovaná metódou ošetrovateľského procesu vyžaduje od profesionálov v ošetrovateľstve, aby k pacientovi a jeho potrebám pristupovali holisticky; vnímali pacienta v jeho bio-psycho-socio-spirituálnej jednote. Pre implementáciu týchto zmien do ošetrovateľskej praxe je nevyhnutná zodpovedajúca príprava študentov v odbore ošetrovateľstvo. Uplatňovanie princípov praxe založenej na dôkazoch ich učí kritickému mysleniu, ale aj hľadaniu inovatívnych prístupov do ošetrovateľskej praxe, čo prirodzene podporuje autonómny výkon ošetrovateľskej praxe. Obhajovanie prínosu a nenahraditeľnosti ošetrovateľstva pri zabezpečovaní zdravotnej starostlivosti sa dá najobjektívnejšie dokázať prostredníctvom výskumu a štatistických výstupov. Toto smerovanie je pre slovenské ošetrovateľstvo novým trendom, prináša so sebou potrebu zmeny vnímania ošetrovateľstva ako praktického výkonu k vnímaniu ošetrovateľstva ako intelektovej činnosti.


    Z histórie ošetrovateľstva sú nám známe osobnosti, ktoré svojím odhodlaním a prelomovými myšlienkami zohrávali významnú úlohu pri presadzovaní moderných prístupov v ošetrovateľstve, prispeli k rozvoju ošetrovateľstva ako vedy a v neposlednom rade tak významne vplývali na zvyšovanie kvality poskytovanej ošetrovateľskej starostlivosti pacientom. Aj v súčasnosti máme v Slovenskej republike osobnosti ošetrovateľstva, ktoré svojou angažovanosťou a neutíchajúcou výskumnou aktivitou prispievajú k etablovaniu ošetrovateľstva ako vednej disciplíny v štruktúrach slovenského zdravotníctva. Poznáme však profesionálnu cestu tých, ktorí svojimi aktivitami smerujú vývoj ošetrovateľstva a potvrdzujú nevyhnutnosť vnímania ošetrovateľstva ako aplikovanej vednej disciplíny v Slovenskej republike a tým prispievajú k zvyšovaniu úrovne ošetrovateľskej praxe? Pozitívne príklady nás motivujú k dosahovaniu vyšších cieľov a preto sme sa rozhodli spracovať publikáciu, ktorá je určená predovšetkým sestrám – profesionálom v ošetrovateľstve, ale taktiež študentom ošetrovateľstva a iným zdravotníckym pracovníkom, ktorí majú záujem rozširovať svoj pohľad na ošetrovateľstvo.


    V úvode publikácie charakterizujeme zmeny, ktoré v ošetrovateľstve na Slovensku nastali po roku 1989. Predstavujeme osobnosti ošetrovateľstva, ktoré z historického kontextu prispeli k implementácii zmien do ošetrovateľskej praxe. Vzdelávacie inštitúcie s dlhodobou históriou i novovzniknuté akademické pracoviská vytvárali postupne priestor pre vzdelávanie v odbore ošetrovateľstvo, ale aj v študijných programoch pre ďalších zdravotníckych pracovníkov. Jadrom publikácie je však predstavenie profesionálov v ošetrovateľstve, ktorí nadobudli v tomto vedeckom odbore akademický titul profesora, svojím profesionálnym životom prispievajú k rozvoju ošetrovateľstva ako vedy v Slovenskej republike. Profesijné životopisy osobností ošetrovateľstva, ktoré uvádzame v našej publikácii, sme získali rešeršovaním odborných publikácií a internetových zdrojov, ale aj z poskytnutých informácií priamo od predstavovanej osobnosti. Sme presvedčení o významnom vplyve týchto osobností na rozvoj ošetrovateľstva ako vedy, lebo ako uvádza Farkašová (2021, s. 40) „Práve takéto sestry píšu históriu ošetrovateľstva.“

    1Reforma vzdelávania v ošetrovateľstve na Slovensku po roku 1989


    Ošetrovateľstvo je považované za relatívne mladý vedný odbor. V systéme zdravotnej starostlivosti má však významné a nezastupiteľné postavenie, ktoré sa rodilo v priebehu zložitého vývoja spoločnosti vplyvom náboženských, kultúrnych, sociálnych, ekonomických a politických faktorov. Historicky významnú úlohu pri rozvoji ošetrovateľstva zohrali vojny, epidémie, rôzne vedecké objavy, ale aj vplyv osobností, ktoré si uvedomovali potrebu zmien. Vďaka týmto zmenám získalo ošetrovateľstvo na odbornosti a kvalite. Dnešné ošetrovateľstvo už neznamená len zabezpečenie ordinácie lekára, ale ide o interdisciplinárny odbor, ktorý je zameraný na podporu a ochranu zdravia, zmiernenie utrpenia a zabezpečenie dôstojného umierania.


    Politické zmeny, ktoré nastali na Slovensku po roku 1989, výrazne ovplyvnili sociálny a zdravotný systém. V Európe ovplyvnila zmenu vzdelávania sestier Bolonská deklarácia, Smernice EÚ, Mníchovská deklarácia a mnoho ďalších dokumentov ICN, EFN a WHO. Vstupom Slovenskej republiky do EÚ sa tieto informácie v súvislosti s rozvojom a smerovaním ošetrovateľstva stali obsahom diskusií aj slovenských sestier. Informácie o orientácii ošetrovateľstva a podpore autonómneho výkonu ošetrovateľskej praxe, ktoré ovplyvňovali výkon ošetrovateľskej starostlivosti v zahraničí, vplývali aj na myslenie a konanie slovenských sestier. Táto skutočnosť ich podnietila k tomu, aby iniciovali zmeny, ktoré ovplyvnili vzdelávanie a prax v slovenskom ošetrovateľstve. Intenzita implementovania zmien pre dosiahnutie tvorby podmienok autonómneho rozvoja ošetrovateľstva v Slovenskej republike bola ovplyvnená dostupnosťou informácií zo Svetovej zdravotníckej organizácie, Medzinárodnej rady ošetrujúcich, medzinárodných projektov: HOPE, PHARE, LEMON a mnohých ďalších.


    Vzdelávanie sestier a pôrodných asistentiek v EÚ sa odlišovalo od podmienok vzdelávania ošetrovateľstva v krajinách V4. V minulosti mohla sestra a pôrodná asistentka na Slovensku získať odbornú spôsobilosť na výkon odborných pracovných činností absolvovaním úplného stredného vzdelania na strednej zdravotníckej škole. Štúdium bolo realizované v študijných odboroch: všeobecná sestra, detská sestra, zdravotná sestra, zubná sestra, ženská sestra. Tým, že Slovensko vstúpilo do EÚ, sa požiadavky na vzdelávanie v ošetrovateľstve výrazne zmenili. K zmenám súvisiacich s reformou vzdelávania v ošetrovateľstve v Slovenskej republike dochádzalo v súlade s medzinárodnými normami. Hlavnou myšlienkou inovácií vzdelávania v ošetrovateľstve bolo zjednotenie podmienok pre nadobudnutie odbornej spôsobilosti na výkon ošetrovateľskej praxe v krajinách Európskej únie. Implementácia tejto požiadavky EÚ v Slovenskej republike sa prejavila v úplnom zrušení stredného odborného štúdia na stredných zdravotníckych školách od 1. septembra 2001, pretože nevyhovovalo kritériám smerníc EÚ.


    Pre dosiahnutie podmienok vzdelávania v ošetrovateľstve v Slovenskej republike bola nevyhnutná implementácia ďalších zmien, ktoré budú kompatibilné s kritériami EÚ. Transformácia vzdelávania v ošetrovateľstve mala za cieľ zabezpečiť kompatibilitu vzdelávania sestier na Slovensku v súlade s kritériami EÚ, ale taktiež iniciovať zmenu vnímania ošetrovateľstva z výkonového, asistenčného a prevažne medicínskeho modelu na ošetrovateľstvo, ktoré vníma osobu ako individualitu a rešpektuje holistickú filozofiu. WHO prijala dokumenty, ktorých ciele smerovali k zjednocovaniu požiadaviek na vzdelávanie sestier a pôrodných asistentiek v rámci členských štátov EÚ. V roku 1989 Európska komisia odporučila, aby boli sestry v 21. storočí vzdelávané na vysokoškolskej úrovni. Diplom a titul, ktorý po ukončení štúdia získajú, by mal mať akademickú platnosť.


    Jedným zo základných kritérií smernice Rady EÚ pre vzdelávanie sestier bola požiadavka minimálneho veku nástupu na vzdelávanie v ošetrovateľstve stanovená na 17 rokov, po ukončenom všeobecnom 10-ročnom vzdelaní. Tieto kritériá bolo potrebné doplniť do vzdelávacieho systému na Slovensku a zároveň ich aj splniť. Vyhláška Ministerstva školstva, mládeže a športu Slovenskej republiky č. 80/1991 Zb. o stredných školách umožnila do systému vzdelávania implementovať podmienku veku nástupu na štúdium a bolo vytvorené vyššie odborné vzdelávanie sestier na stredných zdravotníckych školách. Ďalšou legislatívnou zmenou, ktorá integrovala požiadavky európskej smernice do vzdelávania v ošetrovateľstve, bolo umožnenie realizácie vysokoškolského štúdia v bakalárskom stupni, ktorú upravoval zákon o vysokých školách č.131/2002 Z. z.


    Sestry na Slovensku v tom čase nemali skúsenosť a ani dostatok teoretických vedomostí, ktoré by im umožňovali smerovať rozvoj ošetrovateľstva na Slovensku ako samostatného vedného odboru. Preto sa opierali o poznatky, ktoré čerpali zo zahraničnej literatúry, zisťovali možnosť využitia koncepčných modelov ošetrovateľstva v ošetrovateľskej praxi. Viedli dlhé diskusie, ktorých ústrednou témou bol manažment, výskum a vzdelávanie v ošetrovateľstve. Nevyhnutná reforma ošetrovateľstva bola zameraná na:


    •formovanie ošetrovateľstva ako vednej disciplíny,


    •rolu a postavenie sestry v spoločnosti,


    •štruktúru a obsah vzdelávania sestier,


    •prax ošetrovateľstva,


    •výskum v ošetrovateľstve (Farkašová, 2021).


    Projekt rozvoja ošetrovateľstva na roky 1990 – 1995 obsahoval stratégie a ciele projektu LEMON ako základ vzdelávacích osnov pre sestry na Slovensku. Predovšetkým sestry učiteľky a sestry manažérky sa zoznamovali s poznatkami o ošetrovateľskom procese, manažmente ošetrovateľstva a ďalších, v tom čase aktuálnych témach. Postupne sa medzi priority v oblasti ošetrovateľstva zaradila realizácia zmien v ošetrovateľskej praxi zavádzaním metódy ošetrovateľského procesu. Informácie o tejto novej metóde boli implementované do vzdelávania sestier. Informácie o orientácii ošetrovateľstva získané v zahraničí boli síce dostatočné, ale ako uvádza Farkašová (2021, s. 32), „Slovensku chýbali skúsenosti“. V rámci programu PHARE pre obnovu vzdelávacieho systému pod názvom TEMPUS dostalo Slovensko možnosť overiť experimentálny projekt, ktorý bol zameraný na rozvoj neuniverzitného vysokého školstva. Do konkurzu na jeho realizáciu sa prihlásilo niekoľko slovenských stredných zdravotníckych škôl. Pilotná forma tohto typu vzdelávania sa realizovala na Strednej zdravotníckej škole v Martine, ktorá v roku 1992 začala s prípravou programu vyššieho odborného vzdelávania. Na základe rozhodnutia ministra zdravotníctva Slovenskej republiky a v spolupráci s holandskou školou (Hogeschole Eindhoven) sa 1. septembra1993 začalo experimentálne štúdium v študijnom odbore diplomovaná všeobecná sestra. Poskytovala možnosť štúdia pre uchádzačov v dennej aj externej forme. Pre absolventov stredných škôl s maturitou bolo určené trojročné vyššie odborné vzdelávanie v dennej forme, v odbore diplomovaná všeobecná sestra a diplomovaná pôrodná asistentka, ktoré sa končilo absolventskou skúškou a udelením diplomu. Popri zamestnaní bolo možné študovať vo viacerých študijných odboroch – diplomovaná všeobecná sestra, diplomovaná detská sestra, diplomovaná psychiatrická sestra, diplomovaná operačná sestra, diplomovaná dentálna hygienička a diplomovaná pôrodná asistentka.


    Naďalej však rezonovala hlavná požiadavka pre ošetrovateľstvo a to bolo zavádzanie európskej dimenzie do pregraduálneho a ďalšieho vzdelávania v ošetrovateľstve. Slovenská republika sa zaviazala plniť implementovanie smerníc EÚ koncom deväťdesiatych rokov 20. storočia. Cieľom transformácie bolo zvýšiť odbornú úroveň praktickej činnosti a vedného odboru ošetrovateľstva. Pregraduálna príprava vysokoškolského vzdelávania v SR prešla náročným vývojom.


    1.1Podmienky vzdelávania sestier


    V súčasnosti sa vzdelávanie sestier na Slovensku riadi smernicou 2013/55/EÚ, ktorá nahradila smernicu 2005/36/ES o uznávaní odborných kvalifikácií, čím sa povolanie sestier a pôrodných asistentiek zaradilo medzi regulované povolania uznávané v rámci všetkých krajín Európskej únie. Smernica stanovuje požiadavky na minimálne normatívy pre získanie spôsobilosti na výkon povolania sestra a povolania pôrodná asistentka v záujme dosiahnutia vzájomného uznávania kvalifikačných diplomov sestier a pôrodných asistentiek. Dĺžka štúdia v Slovenskej republike v odbore ošetrovateľstvo predstavuje 3 roky v dennej forme, v rozsahu 4 600 hodín teoretickej a klinickej odbornej prípravy. Teoretická príprava je najmenej ⅓ a klinická najmenej ½ odbornej prípravy. Odborná prax sa realizuje v zdravotníckych zariadeniach a v komunite. Klinická výučba je odborne vedená.


    V súčasnosti študent v Slovenskej republike po absolvovaní I. stupňa študijného odboru ošetrovateľstvo získava teoretické a praktické znalosti. V rámci teoretických znalostí absolvent pozná teoretickú ošetrovateľskú terminológiu a jej praktické využitie v praxi. Chápe princípy, fakty a pojmy, ktoré súvisia s ošetrovateľstvom. Ovláda a aplikuje ošetrovateľský proces v praxi, pričom využíva vedomosti, ktoré získal pri predmete komunikácia, manažment a absolvovaním behaviorálnych a sociálnych disciplín. Uplatňuje teóriu a ošetrovateľské modely v ošetrovateľskej praxi. Medzi praktické znalosti, ktoré absolvent ošetrovateľstva získava, patrí realizácia ošetrovateľských intervencií v oblasti primárnej starostlivosti, sekundárnej starostlivosti alebo následnej starostlivosti. Modeluje ošetrovateľské štandardy v ošetrovateľstve. Zaznamenáva realizované intervencie do dokumentácie. Poskytuje individuálnu ošetrovateľskú starostlivosť metódou ošetrovateľského procesu a dozerá na ošetrovateľské problémy pacientov. Spolupracuje s pacientom v kontexte riešenia jeho problémov s cieľom optimalizovať jeho zdravie. Vie poskytovať kvalifikovanú prvú pomoc, napr. pri úrazoch či život ohrozujúcich stavoch. Využíva počítačovú a informačnú technológiu. Do klinickej praxe zavádza nové ošetrovateľské metódy a ošetrovateľské technológie. Medzi ďalšie doplňujúce znalosti patrí nadobudnutie pedagogických a psychologických poznatkov, ktoré využíva pri edukácii pacientov, koordinuje prácu v tíme a riadi svoje vlastné vzdelávanie.


    Podľa vyhlášky Ministerstva školstva, vedy, výskumu a športu SR o sústave študijných odborov Slovenskej republiky č. 244/2019 Z. z. majú sestry možnosť nadviazať na predošlé štúdium a pokračovať vo vysokoškolskom štúdiu druhého stupňa v odbore ošetrovateľstvo a po úspešnom absolvovaní tak získať titul Mgr. (magister). Akademický titul PhDr. majú možnosť získať absolventi magisterského štúdia po zložení rigoróznej skúšky. Absolvovaním II. stupňa vysokoškolského vzdelávania v odbore ošetrovateľstvo sa môžu sestry ďalej vzdelávať v doktorandskom štúdiu III. stupňa. Ukončením štúdia získavajú akademický titul philosophiae doctor (PhD.). Pôsobením na akademickej pôde sa im otvárajú možnosti realizácie pedagogickej, vedecko-výskumnej a publikačnej činnosti, čo sestrám po splnení podmienok umožňuje habilitáciu a inauguráciu v odbore ošetrovateľstvo.


    Podpora inovácií vo vzdelávaní, umožnenie výmeny informácií a skúseností z ošetrovateľskej praxe, využitie európskych škôl a multikulturálneho vzdelania umožnilo vytvoriť podmienky pre prípravu študentov v ošetrovateľstve porovnateľnú s požiadavkami Európskej únie.


    1.2Rozvoj vysokoškolského vzdelávania ošetrovateľstva na Slovensku


    Prvou vzdelávacou ustanovizňou, ktorá poskytla vysokoškolské vzdelanie sestrám v klinickom ošetrovateľstve so zámerom ich uplatnenia na všetkých úrovniach zdravotnej starostlivosti bol Ústav ošetrovateľstva na Jesseniovej lekárskej fakulte Univerzity Komenského v Martine. V akademickom roku 1990/1991 sa na fakulte začalo prvé vysokoškolské vzdelávanie v odbore ošetrovateľstvo v rámci bývalej ČSFR. Štúdium trvalo päť rokov a absolventi končili s akademickým titulom magister (Mgr.). Fakulta sa rozhodla pre otvorenie nového študijného odboru nielen preto, že Filozofická fakulta Univerzity Komenského v Bratislave ponúkla ostatným fakultám prebrať odbor ošetrovateľstvo, ale hlavným dôvodom bolo, že po roku 1989 prichádzali z celého sveta informácie, ktoré jednohlasne hovorili o odbore ošetrovateľstvo ako o samostatnej vednej disciplíne. Prvým vedúcim Ústavu ošetrovateľstva sa stal doc. MUDr. Dušan Mištuna, CSc., ktorý ho viedol až do roku 1992. V akademickom roku 1992/1993 sa stala vedúcou Ústavu ošetrovateľstva doc. PhDr. Alžbeta Hanzlíková, PhD., následne v akademickom roku 2000/2001 doc. MUDr. Želmíra Fetisovová, PhD., a od roku 2005 až doteraz prof. Mgr. Katarína Žiaková, PhD.


    Vzdelávanie v odbore ošetrovateľstvo na JLF UK prešlo viacerými inovatívnymi, významnými zmenami v súlade s požiadavkami EÚ, s platnou legislatívou SR i v súvislosti s participáciou JLF UK v medzinárodných projektoch. V neposlednom rade inovácia obsahu vzdelávania sa uskutočnila aj na základe požiadaviek klinickej ošetrovateľskej praxe a celospoločenských požiadaviek.


    Postupne získali akreditáciu na vysokoškolské vzdelávanie v odbore ošetrovateľstvo aj ďalšie vysoké školy a univerzity na Slovensku:


    •Fakulta zdravotníctva a sociálnej práce Trnavskej univerzity v Trnave,


    •Fakulta ošetrovateľstva a zdravotníckych odborných štúdií Slovenskej zdravotníckej univerzity v Bratislave,


    •Fakulta sociálnych vied a zdravotníctva Univerzity Konštantína Filozofa v Nitre,


    •Fakulta zdravotníctva Prešovskej univerzity v Prešove,


    •Fakulta zdravotníctva Katolíckej univerzity v Ružomberku,


    •Vysoká škola zdravotníctva a sociálnej práce sv. Alžbety v Bratislave,


    •Fakulta zdravotníctva Slovenskej zdravotníckej univerzity v Bratislave so sídlom v Banskej Bystrici,


    •Fakulta zdravotníctva Trenčianskej univerzity Alexandra Dubčeka v Trenčíne.


    Na Slovensku, ako aj v Európe, mala na ošetrovateľské vzdelávanie zásadný vplyv okrem smernice Európskej únie Bolonská deklarácia prijatá v roku 1999. Bolonská deklarácia a jej následné procesy sú jednou z najdôležitejších reforiem vysokoškolského vzdelávania. Jej hlavným cieľom bolo vytvoriť kompatibilný, súdržnejší, porovnateľný a konkurencieschopný európsky vysokoškolský priestor. Aby bolo možné daný cieľ dosiahnuť, bolo potrebné prijať systém ľahko čitateľných a porovnateľných akademických hodností pre každý odbor, prijatie systému pregraduálneho (bakalár) a postgraduálneho (magister, doktor) štúdia, vytvorenie systému kreditov ECTS, prijatie dodatku k diplomu, podpora mobility študentov, pedagógov a podpora systému kvality vzdelávania. Realizácia týchto zmien vo veľkej miere závisela od kultúry príslušnej krajiny, potrieb zdravotnej starostlivosti, ekonomickej a sociálnej situácie v nej. Z tohto dôvodu existujú v krajinách Európskej únie nerovnosti v teoretických, ale aj klinických štúdiách a absentuje spoločný základ učebných osnov vo vzdelávaní sestier.


    Aby mohli sestry garantovať výučbu na vysokých školách a univerzitách, ale taktiež realizovať vedecko-výskumnú činnosť, musia absolvovať postgraduálny doktorský program a nadobudnúť vedeckú hodnosť PhD. V Slovenskej republike v súčasnosti po ukončení magisterského štúdia v odbore ošetrovateľstvo majú absolventi zložením rigoróznej skúšky možnosť získať titul PhDr., a zároveň absolvovaním tretieho stupňa vysokoškolského štúdia nadobudnúť vedeckopedagogický titul PhD.


    Úroveň odborného vzdelávania má nezastupiteľný vplyv na zlepšovanie imidžu sestier a ošetrovateľstva v Slovenskej republike. Získavanie znalostí z klinickej oblasti, ale i komunikácia sestier, seba zviditeľňovanie sestier, ako aj aktívne zapájanie na seminároch, kongresoch a sympóziách sú atribútmi tohto procesu. S touto myšlienkou sa zhoduje aj autorka Gulášová (2012), ktorá uvádza, že sestra by mala mať dobré odborné vedomosti, zručnosti a skúsenosti. Okrem toho by mala mať aj prosociálne správanie, motívom a predpokladom pre takéto správanie je vnútorná potreba alebo tendencia robiť to, čo prospieva druhému. Úloha sestier v poskytovaní kvalitnej ošetrovateľskej starostlivosti je dnes natoľko komplexná, že nevyhnutným predpokladom poskytovania kvalitnej ošetrovateľskej starostlivosti je sústavné celoživotné vzdelávanie sestier. Ošetrovateľská prax akceptovala zmeny v ošetrovateľskom vzdelávaní, ktoré sa uskutočnili v uplynulom desaťročí, a ovplyvnili myslenie a konanie sestier. Kým v minulosti štúdium bolo zamerané na medicínsku časť starostlivosti o pacienta, v súčasnosti sestra získava vedomosti z ošetrovateľstva, vrátane holistického poňatia pacienta, uspokojenia bio-psycho-sociálnych a spirituálnych potrieb pacienta a zručností potrebných pre prácu v nemocnici. Zavádzaním nových metód a techník vyššie vzdelanie prispelo k zlepšeniu kvality a efektivity ošetrovateľskej starostlivosti. Súčasné vzdelávanie v ošetrovateľstve na Slovensku spĺňa európsky štandard a reflektuje potreby a požiadavky ošetrovateľskej praxe.


    Vzdelávanie sestier v horizontálnej rovine môže byť realizované ako špecializačné štúdium, certifikačná príprava alebo kontinuálne vzdelávanie. Kontinuálne vzdelávanie je chápané ako sústavné prehlbovanie a udržiavanie získanej odbornej spôsobilosti v odbore ošetrovateľstvo počas celého obdobia výkonu povolania sestry, ktoré môže zahŕňať účasť sestier na konferenciách, prednáškach, odborných seminároch a stážach. Organizátorom týchto podujatí môže byť zamestnávateľ, SK SaPA individuálne, prípadne v spolupráci s medzinárodne uznávanými odbornými spoločnosťami.


    Sestry vstupujú do ošetrovateľskej praxe kvalitne teoreticky pripravené, ale nie každá dokáže nadobudnuté teoretické vedomosti efektívne využívať. Kvalita starostlivosti poskytovanej sestrami je ovplyvnená niekoľkými faktormi, medzi ktoré patrí aj vytváranie podmienok pre integráciu moderných a inovatívnych prístupov v ošetrovateľskej praxi.


    1.3Osobnosti ošetrovateľstva v procese presadzovania reforiem


    Potreba zmien v ošetrovateľskej praxi si vyžadovala rýchlejšie tempo zvyšovania kvalifikácie v odbore a dosiahnutie kompatibilnej úrovne vzdelávania v rámci legislatívy krajín Európskej únie. Mníchovská deklarácia z roku 2000 zdôraznila potrebu permanentného skvalitňovania vzdelávania sestier, úpravu študijných programov a garanciu väčších kompetencií sestier v zmysle ich samostatnosti a zodpovednosti za ošetrovateľskú starostlivosť. Implementačné zmeny sa postupne potvrdzovali základnými legislatívnymi dokumentmi, napr. zákon č. 311/2002 Z. z. o povolaní sestry, zákon č. 576/2004 Z. z. o poskytovaní zdravotnej starostlivosti, vyhláška MZ SR 364/2005 Z. z. o rozsahu ošetrovateľskej praxe poskytovanej sestrou, Koncepcia odboru ošetrovateľstva.


    Prvá Koncepcia ošetrovateľstva, ktorá bola schválená 19. júla 1994, definuje odbor ošetrovateľstva, vymedzuje jeho ciele, predmet záujmu ošetrovateľstva ako vedy, hlavné úlohy, sieť pracovísk a pracovníkov, riadenie odboru a vymedzenie výskumu. V roku 1997 bol vypracovaný a schválený Národný plán rozvoja ošetrovateľstva. Plán rozvoja ošetrovateľstva vychádza z programového vyhlásenia vlády Slovenskej republiky a je zameraný na zmenu zdravotného systému a na podporu ošetrovateľstva ako samostatného vedného odboru. Ošetrovateľstvo sa v praxi realizuje ako ošetrovateľská starostlivosť. Poskytuje sa v štátnych a v neštátnych zdravotníckych a sociálnych zariadeniach, v domácnostiach a komunitách. Chápe sa ako odborná činnosť zameraná na zachovanie, upevňovanie a obnovu zdravia jednotlivcov i skupín. Vykonávajú ju sestry, a to samostatne, na základe indikácie lekára a v spolupráci s lekárom.


    Dňa 29. mája 2006 bola schválená druhá Koncepcia odboru ošetrovateľstva, vydaná Ministerstvom zdravotníctva Slovenskej republiky podľa § 45 ods.1 písm. a) zákona č. 576/2004 Z. z. o zdravotnej starostlivosti, službách súvisiacich s poskytovaním zdravotnej starostlivosti a o zmene a doplnení niektorých zákonov a v znení zákona č. 350/2005 Z. z. Koncepcia obsahuje náplň zdravotnej starostlivosti v odbore, rozvoji starostlivosti v odbore a vzdelávaní pracovníkov ošetrovateľstva, definuje a charakterizuje odbor, úlohy starostlivosti a vzťah odboru k vedným disciplínam. Dynamika v rozvoji a etablovanie sa ošetrovateľstva ako súčasti zdravotnej starostlivosti v Slovenskej republike sa dá identifikovať aj v potrebe inovácie Koncepcie odboru ošetrovateľstva.


    Dňa 23. januára 2023 bola zverejnená vo Vestníku MZ SR a vstúpila do platnosti tretia Koncepcia zdravotnej starostlivosti v odbore ošetrovateľstvo. Novelizovaná Koncepcia zdravotnej starostlivosti v odbore ošetrovateľstvo reflektuje zmeny a inovatívne prístupy, ktoré sa do rozsahov poskytovania ošetrovateľskej starostlivosti postupne integrujú a potvrdzujú nevyhnutnosť vnímania ošetrovateľstva ako samostatnej, humanitnej a aplikovanej vednej disciplíny.


    Jednou z významných osobností ošetrovateľstva spomínaného obdobia je Alžbeta Hanzlíková, ktorá za svoj celoživotný prínos pre rozvoj ošetrovateľstva v Slovenskej republike získala niekoľko významných ocenení. Ako prvá z ocenených získala cenu Biele srdce, ktorú každoročne od roku 2002 udeľuje SK SaPA.


    1.3.1Alžbeta Hanzlíková


    [image: image]


    Doc. PhDr. Alžbeta Hanzlíková, PhD. (rod. Reindlová) sa narodila 14. marca 1935 v Ružomberku. Strednú zdravotnícku školu ukončila v Ružomberku v roku 1953. Od toho času až do roku 1961 pracovala v ošetrovateľskom povolaní v klinickej praxi. Najprv pôsobila na chirurgickom oddelení nemocnice v Ružomberku (1953 – 1954), neskôr v Martine (1955 – 1961). Skúsenosti z tejto odbornej praxe boli dobrým základom pre jej ďalšiu profesionálnu kariéru. V roku 1962 ukončila Špecializačný pedagogický seminár v Prahe, následne nastúpila ako pedagogička na Strednú zdravotnícku školu v Martine, čo však nezabránilo jej ďalšiemu profesijnému rozvoju, keďže sa zaradila medzi prvých externých študentov Filozofickej fakulty Univerzity Komenského v Bratislave. V tom čase vznikol novozaložený odbor učiteľstvo pre stredné zdravotnícke školy – aprobácia: psychológia a starostlivosť o chorých. Bolo to prvýkrát, čo sa na magisterskej úrovni na slovenskej univerzite otvorila možnosť študovať ošetrovateľstvo a Alžbeta Hanzlíková bola jeho úspešnou absolventkou už v roku 1966. Okrem pracovnej a študijnej oblasti sa jej darilo aj v osobnom živote, spolu s manželom, veterinárnym lekárom MVDr. Vladimírom Hanzlíkom, za ktorého sa vydala v roku 1955, spoločne vychovali tri deti.


    Rigoróznou skúškou na Vysokej škole zdravotníctva a sociálnej práce sv. Alžbety v Bratislave získala v roku 2005 titul PhDr. Výskum v oblasti komunitného ošetrovateľstva bol základom pre jej dizertačnú prácu. Akademický titul PhD. získala v roku 2003 na Jesseniovej lekárskej fakulte Univerzity Komenského v Martine. Za docentku v odbore ošetrovateľstvo bola habilitovaná v roku 2007 na Jihočeskej univerzite v Českých Budějoviciach.


    Učiteľské povolanie na Strednej zdravotníckej škole v Martine vykonávala so zanietením na skutočne profesionálnej úrovni. Bola členkou celoštátnej skupiny, v ktorej sa vypracovávali témy z teórie ošetrovateľstva a jej úlohou bolo tiež pedagogické formovanie učiteľov v starostlivosti o chorých, z ktorých mnohí ešte vtedy nemali vysokoškolské vzdelanie. Pôsobenie na pozícii stredoškolskej učiteľky ukončila v roku 1991. V tom istom roku začala svoju pedagogickú činnosť na Jesseniovej lekárskej fakulte Univerzity Komenského v Martine. Jej pričinením otvorila fakulta v roku 1990 jednoodborové magisterské štúdium ošetrovateľstva na Slovensku. Zároveň bol založený Ústav ošetrovateľstva, kde bola v rokoch 1992 – 2000 jeho vedúcou. Odborne sa venovala hlavne univerzitnému vzdelávaniu v ošetrovateľstve, komunitnému ošetrovateľstvu, regulácii a manažmentu v ošetrovateľstve, ošetrovateľskému poradenstvu, dejinám ošetrovateľstva ako aj gerontologickému ošetrovateľstvu a odbornej ošetrovateľskej pojmotvorbe. Ako vysokoškolský pedagóg bola ďalej aktívna na viacerých vysokých školách, napr. na Trenčianskej univerzite Alexandra Dubčeka, na Katolíckej univerzite v Ružomberku a predovšetkým na Vysokej škole zdravotníctva a sociálnej práce sv. Alžbety v Bratislave. Okrem ošetrovateľstva sa pedagogicky intenzívne zaoberala i opatrovateľstvom a hospicovou starostlivosťou.


    Počas jej pôsobenia v Ústave ošetrovateľstva v Martine sa modifikovali učebné osnovy odboru ošetrovateľstva z biomedicínskeho na ošetrovateľský model. Pre rozvoj moderného ošetrovateľstva na Slovensku využívala skúsenosti a poznatky získané počas študijných pobytov na zahraničných univerzitách, a to napr. v Groningene, v Manchestri, v Portlande a v Corku. V rámci medzinárodnej spolupráce sa angažovala v mnohých medzinárodných projektoch, napr. v Írsku projekt manažovania v zdravotníctve, v Škótsku projekt uskutočnený medzi vysokými školami zdravotníckeho zamerania. Udržiavala aktívne odborné kontakty s ošetrovateľskými odborníkmi vo všetkých krajinách strednej Európy. O sprístupnenie poznatkov o modernom ošetrovateľstve sa postarala svojou aktívnou činnosťou v prekladaní odborných publikácií hlavne z angličtiny. Participovala na mnohých výskumoch realizovaných na Slovensku aj v rámci Európy.


    Počas svojho života aktívne spolupracovala so SK SaPA, napr. koordinovaním činnosti pri zavádzaní medzinárodnej klasifikácie ošetrovateľskej praxe v projekte ICNP na Slovensku, čím sa pričinila o rozvoj ošetrovateľskej praxe. V rokoch 2001 – 2005 pôsobila ako expertka pre ošetrovateľstvo. Bola členkou Národnej komisie pre vzdelávanie sestier a pôrodných asistentiek SK SaPA. Zúčastnila sa i kongresov Medzinárodnej rady ošetrujúcich (ICN) v Taipei na Taiwane (2005) a v Durbane v Juhoafrickej republike (2009). Udržiavala kontakty na medzinárodnej úrovni s odborníkmi v inštitúciách poskytujúcich vysokoškolské vzdelávanie v ošetrovateľstve v Českej republike a v Maďarsku. Od roku 2002 zastupovala Slovensko ako členka pracovnej skupiny pre spoluprácu vo vzdelávaní a v rozvoji ošetrovateľstva regiónov Karpatskej kotliny založenej v maďarskej Nyíregyháze. V Rakúsku nadviazala odborné kontakty s ošetrovateľskou školou v Rudolfinerhause vo Viedni a bola aktívna v rakúskej spoločnosti vaskulárneho ošetrovateľstva. Pri svojich odborných vystúpeniach erudovane reprezentovala slovenské ošetrovateľstvo. Na úrovni Ministerstva zdravotníctva SR pôsobila v komisii pre vzdelávanie v ošetrovateľstve a pôrodnej asistencii.


    K rozvoju ošetrovateľstva ako vedy prispela svojím pôsobením na akademickej pôde a bohatou publikačnou činnosťou. V roku 2011 jej vyšla monografia k tematike profesionálneho ošetrovateľstva a jeho regulácii, v ktorej predstavuje moderné chápanie profesionálneho ošetrovateľstva. Súhrnne uverejnila v rokoch 1993 – 2012 viac ako 150 publikácií. Bola zakladajúcou členkou redakčnej rady časopisu Revue profesionálnej sestry (neskôr premenovaného na Revue medicíny v praxi) a členkou redakčnej rady časopisu INFO sestra. Svoje odborné zastúpenie mala ako členka vo vedeckých radách na troch slovenských vysokých školách. Bola čestnou členkou medzinárodných ošetrovateľských organizácií. Za svoju prácu získavala početné celoštátne i medzinárodné ocenenia. Mimoriadne ocenenie Biele srdce za celoživotné dielo v roku 2012 si už Alžbeta Hanzlíková nestihla prevziať. Zomrela 16. apríla 2012. Na piatom ročníku pacientskej konferencie AOPP získala v roku 2021 ocenenie in memoriam.


    1.3.2Mária Magdaléna Kurillová

    Ďalšou významnou osobnosťou, ktorá sa zaslúžila o proces prípravy a schválenia prvej Koncepcie ošetrovateľstva ako hlavná odborníčka pre ošetrovateľstvo MZ SR bola Mgr. Mária Magdaléna Kurillová.


    Narodila sa 6. júla 1945 v Dubovej pri Modre. Počas svojej profesionálnej kariéry pôsobila ako sestra na niekoľkých pracoviskách. Po ukončení štúdia na Strednej zdravotníckej škole v Trnave nastúpila na Kliniku balneológie a fyziatrie, neskôr na internú kliniku v Bratislave.


    Podstatnú časť svojej práce venovala ošetrovateľskej starostlivosti o onkologických pacientov v Ústave klinickej onkológie. Nadobudnuté manažérske skúsenosti a odborné vedomosti využila vo funkcii námestníčky riaditeľa pre ošetrovateľskú starostlivosť v Národnom onkologickom ústave. Spolupracovníci si vážili jej ľudský, odborný a profesionálny prístup k pacientom a kolegom.


    V rámci svojej profesionálnej kariéry absolvovala odborné stáže v Českej republike, Švajčiarsku, Nemecku, USA so zameraním na nové trendy v ošetrovateľstve, čo sa prejavilo v jej zanietení presadzovania myšlienok ošetrovateľstva aj do slovenského priestoru. Zaslúžila sa aj o rozvoj domácej ošetrovateľskej starostlivosti na Slovensku. V spolupráci s Česko-slovensko-švajčiarskou spoločnosťou SPITEX sa spolupodieľala na založení agentúr domácej ošetrovateľskej starostlivosti, ktorých bola prvou prezidentkou. Vo funkcii odbornej asistentky so zameraním na ošetrovateľskú starostlivosť o onkologicky chorých pacientov pôsobila na subkatedre klinickej onkológie Slovenskej zdravotníckej univerzity. Svojou odbornou aktivitou sa zaslúžila o rozvoj ošetrovateľskej starostlivosti o onkologicky chorých pacientov.


    Zastávala čestnú funkciu hlavnej odborníčky Ministerstva zdravotníctva SR pre ošetrovateľstvo, kde aktívne presadzovala záujmy sestier, za čo jej bolo udelené rezortné vyznamenanie. Bola jednou zo zakladateliek Únie stredných zdravotníckych pracovníkov. Významná je jej práca v pracovnej skupine pri kreovaní prvej Koncepcie ošetrovateľstva. Zaslúžila sa o uplatnenie novej ošetrovateľskej dokumentácie a prvých národných štandardov. Pôsobila ako členka pracovnej skupiny pre prípravu kompetencií sestier a pôrodných asistentiek. Záslužnú činnosť vykonávala vo funkcii predsedníčky Registračného výboru Slovenskej komory sestier a pôrodných asistentiek. Za svoju dlhoročnú aktívnu činnosť a prínos v ošetrovateľstve získala ocenenie Sestra roka – strieborná ruža za celoživotné dielo a ocenenie Biele srdce na regionálnej úrovni. Osobnosť Mgr. Magdalény Kurillovej patrí k významným persónam slovenského ošetrovateľstva. Je to sestra, ktorá rešpektom k životu, entuziazmom, zodpovednosťou a húževnatosťou veľkým podielom prispela k rozvoju ošetrovateľstva na Slovensku.


    1.3.3Dana Farkašová

    Dr. h. c. prof. PhDr. Dana Farkašová, CSc. sa narodila 20. júla 1948 v obci Báb. Po ukončení SZŠ v Nitre v rokoch 1973 – 1975 študovala na Pedagogickej fakulte v Trnave doplnkové pedagogické štúdium pre zdravotnícke školy. V roku 1976 ukončila na Inštitúte vzdelávania zdravotníckych pracovníkov v Bratislave špecializačné štúdium v odbore detská sestra. V období rokov 1976 – 1982 študovala na Filozofickej fakulte Karlovej univerzity v Prahe študijný odbor pedagogika – ošetrovateľstvo. V roku 1982 vykonala rigoróznu skúšku v odbore pedagogika – ošetrovateľstvo na Filozofickej fakulte Univerzity Komenského v Bratislave, kde na tej istej fakulte v roku 1987 obhájila kandidátsku dizertačnú prácu v odbore pedagogika. V roku 1995 na Pedagogickej fakulte UK v Bratislave získala titul docent v odbore pedagogika. V roku 1998 na Fakulte zdravotníctva a sociálnej práce Trnavskej univerzity v Trnave úspešne ukončila inauguračné konanie a po schválení vo vedeckej rade jej bol udelený titul profesor v odbore ošetrovateľstvo.


    Od roku 1986 pôsobila na Slovenskej postgraduálnej akadémii medicíny a jej právnom nástupcovi Slovenskej zdravotníckej univerzite v Bratislave. V máji 2010 ju akademický senát zvolil za rektorku Slovenskej zdravotníckej univerzity. Je významnou a uznávanou odborníčkou v oblasti ošetrovateľstva v SR, keď ako prvá získala titul profesor ošetrovateľstva v tomto relatívne mladom vednom odbore. Osobitné miesto zastáva v pedagogickej praxi, kde ako uznávaná odborníčka reprezentuje oblasť transformácie zmien novej stratégie ošetrovateľského vzdelávania v Slovenskej republike, ako aj pri implementácii novej koncepcie teórie a výskumu v ošetrovateľstve. V súlade s Lisabonským procesom a jeho strategickým zámerom, ktorý kladie dôraz na zlepšenie kvality a efektivity odbornej prípravy sestier sa podieľala na splnení týchto strategických zámerov. Ako sa uvádza v návrhu pre udelenie titulu doctor honoris causa v odbore zdravotnícke vedy na stránke Prešovskej univerzity jej jazykové zručnosti a dlhoročná odborná erudícia boli relevantné dôvody pre jej nomináciu a následné zvolenie za člena Stáleho výboru WHO pre Európu, kde zastupuje SR. Ako významný a uznávaný reprezentant ošetrovateľstva Slovenskej republiky bola často pozývaná na odborné podujatia doma a v zahraničí. V súlade s odporúčaniami a kritériami EÚ stála pri príprave a transformácii špecializačného a kontinuálneho vzdelávania sestier, pôrodných asistentiek a iných zdravotníckych pracovníkov. Osobitnú pozornosť si zaslúži jej pôsobenie v oblasti pedagogickej a vedeckej činnosti, kde sa orientovala na oblasti ošetrovateľstva, moderných vyučovacích metód pre pracovníkov v oblasti zdravotníctva, multiprofesionálne vzdelávanie, súčasné trendy vo vzdelávaní v ošetrovateľstve, výskum a poznatky pre zdravie ako dôležitej súčasti Stratégie zdravia pre všetkých v 21. storočí.


    Je autorkou 98 publikácií v domácich odborných časopisoch so zameraním na problematiku ošetrovateľstva, ďalšieho vzdelávania zdravotníckych pracovníkov a verejného zdravotníctva, 31 publikácií v zahraničných odborných časopisoch. Známe sú jej knižné publikácie Ošetrovateľstvo teória, Výskum v ošetrovateľstve, História ošetrovateľstva.


    Počas pôsobenia na akademickej pôde bola členkou viacerých významných odborných a vedeckých rád, napr. Spoločnej odborovej komisie pre vedný odbor ošetrovateľstvo, Spoločnej odborovej komisie pre vedný odbor verejné zdravotníctvo, Spoločnej odborovej komisie pre vedný odbor pedagogika, Spoločnej odborovej komisie pre vedný odbor sociálna práca; čestnou členkou Slovenskej lekárskej spoločnosti; členkou vedeckej rady MZ SR, vedeckej rady SZU v Bratislave, vedeckej rady Fakulty zdravotníctva a sociálnej práce Trnavskej univerzity v Trnave, vedeckej rady Fakulty zdravotníckych odborov Prešovskej univerzity v Prešove a vedeckej rady Vysokej školy zdravotníctva a sociálnej práce sv. Alžbety v Bratislave. Pôsobila ako členka redakčných rád, napr. odborného časopisu Lekársky obzor, časopisu Neonatologické zvesti a predsedníčka redakčnej rady časopisu Ošetrovateľský obzor.


    Na Slovenskej zdravotníckej univerzite v Bratislave pedagogicky pôsobila 35 rokov. Svoju činnosť na pozícii dekanky Fakulty ošetrovateľstva a zdravotníckych štúdií ukončila 31. marca 2021.


    1.3.4Katarína Žiaková

    Prof. PhDr. Katarína Žiaková, PhD. (rod. Lacková) sa narodila 6. februára 1962 v Martine. Po ukončení stredoškolského štúdia na Strednej zdravotníckej škole v Martine v odbore zdravotná sestra pôsobila v rokoch 1981 – 1983 v martinskej fakultnej nemocnici na chirurgickej klinike ako sestra. Po zmene pracoviska pokračovala v štúdiu na Filozofickej fakulte Univerzity Komenského v Bratislave. V roku 1991 absolvovaním štátnych skúšok z predmetov všeobecná pedagogika, didaktika, ošetrovateľstvo úspešne ukončila vysokoškolské vzdelávanie v odbore pedagogika: ošetrovateľstvo. Doktorát vo vednom odbore andragogika získala na tej istej vzdelávacej inštitúcii v roku 2000. O rok neskôr sa stala docentkou ošetrovateľstva na Jesseniovej lekárskej fakulte Univerzity Komenského v Martine. Vedecko-pedagogický titul profesor ošetrovateľstva získala na Jihočeskej univerzite v Českých Budějoviciach, Zdravotno-sociálnej fakulte (2014).


    V roku 1983 začala pôsobiť ako učiteľka odborných predmetov na Strednej zdravotníckej škole v Martine. Po otvorení vysokoškolského vzdelávania v odbore ošetrovateľstvo na Ústave ošetrovateľstva Jesseniovej lekárskej fakulty Univerzity Komenského v Martine sa od roku 1992 na fakulte podieľa na vzdelávaní sestier. V roku 2005 sa stala vedúcou Ústavu ošetrovateľstva a v tejto pozícii pôsobí ako univerzitná profesorka dodnes. Pri formovaní mladých ľudí, ktorí sa rozhodnú študovať ošetrovateľstvo zastáva názor, že vzdelávanie sestier má byť inšpiráciou pre ich prax, ktorá má byť založená na dôkazoch, nie rutine. Aj keď v ošetrovateľstve sa väčšinou cituje definícia ošetrovateľstva ako umenia podľa Florence Nightingalovej, nesmie sa zabúdať na to, že ošetrovateľstvo je umením napredovať, takže stáť na mieste znamená ísť späť.


    Pani profesorka eviduje bohatú publikačnú činnosť ako autorka a spoluautorka pôvodných vedeckých a odborných prác v zahraničných časopisoch registrovaných v databázach Web of Science alebo Scopus, ktoré vykazujú množstvo citácií. Aktívne sa zúčastňuje vedeckých konferencií doma i v zahraničí. Realizovala sa ako vedúca projektov KEGA (Profesionalizmus a etika v ošetrovateľstve, Ošetrovateľský slovník) a VEGA (Dôstojnosť pacientov s neurologickým ochorením v kontexte zdravotnej starostlivosti: Interpretatívno fenomenologický prístup, Dôvera vo vzťahu medzi pacientom s chronickým ochorením a zdravotníckym pracovníkom: interpretatívno fenomenologická analýza). Je autorkou a spoluautorkou viacerých vysokoškolských učebníc a odborných publikácií, napr. Ošetrovateľský slovník, Ošetrovateľstvo – teória a vedecký výskum, Ošetrovateľské konceptuálne modely, Vybrané kapitoly z paliatívnej ošetrovateľskej starostlivosti. Bola zakladajúcou členkou a predsedníčkou redakčnej rady recenzovaného vedecko-odborného časopisu Ošetrovateľstvo – teória, výskum, vzdelávanie. Je členkou redakčnej rady časopisu Zdravotnícke štúdie, vedeckého časopisu Kontakt (ČR), Nursing in the 21st Century (PL),vedecko-odborného časopisu Health & Caring (ČR). Od roku 2004 je členkou Slovenskej komory sestier a pôrodných asistentiek.


    Počas svojej bohatej kariéry získala viacero profesijných ocenení. V roku 2004 bola spoločne s autorským kolektívom ocenená za najlepší poster na European Conference on the Care of the Elderly vo Fínsku. Slovenská komora sestier a pôrodných asistentiek jej v roku 2006 udelila ocenenie Biele srdce v kategórii sestra/pôrodná asistentka – pedagóg. Za svoju publikačnú činnosť získala v roku 2012 Cenu redaktora International Journal of Nursing za článok: Content validation of Hopelessness in Slovakia and Czech Republic.


    Pre profesorku Katarínu Žiakovú je základným východiskom, ale aj určujúcim výsledkom tvoriť a pracovať v tíme. Vzdelávanie a výskum má viesť k zmenám, inováciám a progresu, tie však nie sú možné bez vzájomnej spolupráce v pracovných kolektívoch, vedeckých tímoch, ale i odboroch. V tejto súvislosti odkazuje na staré africké príslovie: „Ak chcete ísť rýchlo, choďte sami, ak chcete ísť ďaleko, choďte spolu.“ Význam vzájomnej spolupráce podčiarkuje svojím výrokom aj Vince Lombardi: „Ak chcete vytvoriť silný tím, musíte vnímať silnú stránku niekoho iného ako doplnok k vašej slabej stránke, a nie ako hrozbu pre vašu pozíciu alebo autoritu.“


    1.4Presadzovanie autonómneho výkonu ošetrovateľstva


    Reformy, ktoré sa v ošetrovateľstve udiali, posmelili sestry v ich snažení o rozvoj autonómneho postavenia, posilnenia vlastnej pozície v tíme, k zmene v prístupe k svojej profesii a k jasnému vytýčeniu kompetencií sestier. V súčasnosti je úloha sestry taká komplexná, že jej vzdelanie si vyžaduje špeciálne zručnosti a vedomosti, ktoré je možné získať počas štúdia vzdelávacieho programu na vysokých školách a univerzitách. Ukončením štúdia na týchto školách sa z nich stávajú kvalifikované sestry, ktoré poskytujú kvalitnú ošetrovateľskú starostlivosť, a sú pripravené zvládnuť nové požiadavky kladené na výkon ošetrovateľskej praxe spoločnosťou a trhom práce. Ten Hoeve et al. (2014) konštatujú, že profesionalizácia výkonu ošetrovateľskej praxe prostredníctvom vzdelávania a inovácií sa ukázala ako jedna z najdôležitejších prebiehajúcich diskusií v histórii ošetrovateľstva. Na celom svete sa sestry vyvinuli na profesionálov s veľkým množstvom vedomostí, o čom svedčí vývoj zdravotných protokolov a usmernení. Aj keď sa fenomén ošetrovateľstva, prezentácia rozsahov ošetrovateľskej praxe a zviditeľňovanie ošetrovateľstva ako profesie zintenzívnila, vnímanie ošetrovateľstva ako vedeckej a profesionálne orientovanej profesie sa v laickej, ale aj odbornej verejnosti prijíma veľmi opatrne.


    Rozvoj a autonómne postavenie ošetrovateľstva v slovenskom zdravotníctve ovplyvnilo vymedzenie ošetrovateľského procesu ako metódy práce sestry zákonom č. 576/2004 Z. z. o zdravotnej starostlivosti, v službách súvisiacich s poskytovaním zdravotnej starostlivosti v znení neskorších predpisov. Tento zákon vymedzuje ošetrovateľskú starostlivosť ako zdravotnú starostlivosť, ktorú poskytuje sestra s odbornou spôsobilosťou metódou ošetrovateľského procesu. Ošetrovateľský proces je definovaný ako systematická, racionálna a individualizovaná metóda poskytovania ošetrovateľskej starostlivosti. Taktiež vymedzuje povinnosť sestry pri zabezpečovaní ošetrovateľskej starostlivosti pacientom viesť zdravotnú dokumentáciu. Rozsah ošetrovateľskej praxe bol prvýkrát vymedzený vyhláškou MZ SR č. 364/2005 Z. z., ktorá určovala rozsah ošetrovateľskej praxe poskytovanej sestrou samostatne a v spolupráci s lekárom, a rozsah praxe pôrodnej asistencie poskytovanej pôrodnou asistentkou samostatne a v spolupráci s lekárom v znení neskorších predpisov až do roku 2018. Nová vyhláška MZ SR č. 95/2018 Z. z., ktorou sa určuje rozsah ošetrovateľskej praxe poskytovanej sestrou samostatne, samostatne na základe indikácie lekára a v spolupráci s lekárom a rozsah praxe pôrodnej asistencie poskytovanej pôrodnou asistentkou samostatne, samostatne na základe indikácie lekára a v spolupráci s lekárom, vstúpila do platnosti 12. marca 2018 a nahradila vyhlášku MZ SR č.364/2005 Z. z.


    Vyhláška MZ SR č.95/2018 Z. z. určila rozsahy praxe sestry nielen podľa spôsobu realizácie intervencie, ale aj podľa úrovne dosiahnutého stupňa vzdelania sestry. Ide o prvé členenie rozsahu ošetrovateľskej praxe podľa úrovne dosiahnutého vzdelania v dejinách Slovenskej republiky. Vyhláška je výsledkom mnohých rokovaní odborníkov ošetrovateľstva o uplatňovaní kompetencií sestier v oblasti domácej, dlhodobej a komunitnej ošetrovateľskej starostlivosti s využitím odborného potenciálu sestier. Kategorizácia právomocí, ktorá berie do úvahy úroveň vedomostí a zručností jednotlivých členov terapeutického tímu, garantuje vyššiu a kvalitnejšiu úroveň poskytovanej starostlivosti. Realizácia zmien v oblasti rozsahov kompetencií sestier na Slovensku je výsledkom zmien v zdravotníckych systémoch a prehodnotením rozsahov kompetencií sestier s ohľadom na dosiahnuté vzdelanie sestier v zahraničí. Európska federácia sestier prijala dohodu o kvalifikačných stupňoch zdravotníckych pracovníkov, ktorej zásadným kritériom bolo stanovovanie dosiahnutého vzdelania a kompetencie k nemu patriace.


    Študenti ošetrovateľstva nadobúdajú odbornú spôsobilosť na výkon povolania sestry v Slovenskej republike v študijných programoch na vysokých školách, ktoré boli akreditované v súlade so smernicami Európskej únie. Absolvent štúdia v odbore ošetrovateľstvo je vzdelaný a odborne pripravený, aby chápal súvis medzi ošetrovateľskou, biomedicínskou a spoločenskou vedou; je schopný na základe svojich vedomostí a zručností prispievať k profesionalizácii ošetrovateľstva. Má teoretické a praktické vlastnosti, ktoré využíva v ošetrovateľskom procese. Na základe odborných vedomostí a praktických zručností ich vie aplikovať do praxe, poskytuje individuálnu starostlivosť jedincovi, rodine, komunite v zdraví, chorobe a prispieva udržiavaniu zdravia, uzdraveniu alebo dôstojnému umieraniu a smrti. Odborná spôsobilosť na výkon zdravotníckeho povolania, spôsob ďalšieho vzdelávania zdravotníckych pracovníkov, sústava špecializačných odborov a certifikačných pracovných činností je zakotvená v nariadení vlády SR č. 34/2018, Z. z. v znení neskorších predpisov, ktorým sa mení a dopĺňa nariadenie vlády SR č. 296/2010 Z. z. o odbornej spôsobilosti na výkon zdravotníckeho povolania, spôsobe ďalšieho vzdelávania zdravotníckych pracovníkov, sústave špecializačných odborov a sústave certifikovaných pracovných činností v znení neskorších predpisov. Kritériá a spôsob hodnotenia sústavného vzdelávania zdravotníckych pracovníkov stanovuje vyhláška Ministerstva zdravotníctva SR č. 74/2019 Z. z.


    Ošetrovateľská prax akceptovala zmeny v ošetrovateľskom vzdelávaní, ktoré sa uskutočnili v uplynulom desaťročí a ovplyvnili myslenie a konanie sestier. Kompetencie sestier definuje Americká asociácia sestier ako úroveň očakávaného výkonu, uplatnenie úsudku, schopností, vedomostí a zručností. Zodpovednosť je chápaná ako mravná vlastnosť jedinca, odohrávajúca sa na základe danej skutočnosti so vzťahom k svedomiu jedinca. Každý člen tímu pri poskytovaní profesionálnej starostlivosti má realizovať len pre neho oprávnené činnosti, za ktoré je plne zodpovedný. Všetky zmeny, ktoré boli v slovenskom ošetrovateľstve realizované a integrované do ošetrovateľskej praxe bolo možné uskutočniť v súlade so vzrastajúcou požiadavkou sestier po výkone autonómnej ošetrovateľskej praxe. Sestry nadobudnutým vzdelaním nadobúdajú aj istotu vo výkone vlastných ošetrovateľských intervencií a vnímajú prínos pre pacienta. Možnosť opierať sa o vedecké poznatky, schopnosť odborne argumentovať prístupy uplatňované v ošetrovateľstve podporujú intenzívnejšie uvedomovanie si profesionálneho prínosu ošetrovateľstva pre zdravotnú starostlivosť ako celok.


    Smernica 2013/55/EÚ zahŕňa sadu 8 kľúčových kompetencií, ktoré majú nadobudnúť absolventi štúdia v odbore ošetrovateľstvo:


    1.kompetencia samostatne diagnostikovať požadovanú ošetrovateľskú starostlivosť pomocou aktuálnych teoretických a klinických vedomostí, ako aj plánovať, organizovať a realizovať ošetrovateľskú starostlivosť pri liečbe pacientov na základe vedomostí a zručností s cieľom zlepšiť odbornú prax,


    2.spôsobilosť efektívne pracovať spoločne s ostatnými pracovníkmi v zdravotníctve, vrátane účasti na praktickom výcviku zdravotníckeho personálu,


    3.kompetencia posilňovať jednotlivcov, rodiny a skupiny vo vzťahu k zdravému životnému štýlu a self-starostlivosti,


    4.kompetencia samostatne začať okamžité opatrenia pre záchranu života a vykonávať opatrenia v krízových situáciách a katastrofách,


    5.kompetencia samostatne radiť, inštruovať a podporovať jednotlivcov, ktorí potrebujú starostlivosť,


    6.kompetencia samostatne zabezpečiť kvalitu ošetrovateľskej starostlivosti a jej posúdenie,


    7.kompetencia komplexne a profesionálne komunikovať a spolupracovať s príslušníkmi iných profesií v zdravotníctve,


    8.kompetencia analyzovať kvalitu starostlivosti s cieľom zlepšiť svoju vlastnú odbornú prax ako všeobecnej sestry (EFN, 2015).


    Vytvorenie podmienok pre možnosť uplatňovania autonómnych kompetencií v ošetrovateľskej praxi v plnom rozsahu je výzvou pre manažmenty ošetrovateľstva v Slovenskej republike.

  



2Univerzitné vzdelávanie v ošetrovateľstve na Slovensku v období jeho samostatnosti

Na Slovensku sa od vzniku jeho samostatnosti v roku 1993 udiali rôzne spoločensko-politické zmeny, ktoré vplývali aj na rozvoj zdravotníctva a vzdelávanie v ošetrovateľstve. Slovenskí odborníci sa v mladom rozvíjajúcom sa odbore snažili uplatňovať poznatky získané zo zahraničia, s akceptovaním špecifických podmienok. Ako ďalej reflektuje Kozoň (2012), už v šesťdesiatych rokoch 20. storočia sa ukazovala výrazná potreba vysokoškolsky kvalifikovaných odborníkov v ošetrovateľstve, zvlášť v oblasti ošetrovateľského vzdelávania a manažmentu. Táto skutočnosť sa stala východiskom pre vysokoškolské vzdelávanie v odbore starostlivosť o chorých. Univerzita Komenského v Bratislave sa tak v roku 1962 ako tretia univerzita v Európe (po Univerzite v Edinburghu v roku 1956 a Karlovej univerzite v Prahe v roku 1960) zaradila do univerzitného vzdelávania v ošetrovateľstve.





	
	


	
		Vážení čtenáři, právě jste dočetli ukázku z knihy Ošetrovateľstvo.

		Pokud se Vám ukázka líbila, na našem webu si můžete zakoupit celou knihu.

